མདོ་མཁྱེན་བརྩེའི་རང་རྣམ་ལྟར་ན།ལྕགས་འབྲུག་ལོར་དཔལ་སྤྲུལ་གསེར་རྟ་ནས་རྒྱལ་རོང་།དེ་ནས་མཛོད་དགེ་དང་ཨ་མཆོག་བརྒྱུད་བླ་བྲང་དང་རེ་སྐོང་མཚོ་སྙིང་མ་ཧཱ་དེ་ཝའི་བར་དུ་ཕེབས་གནང་ཡོད་པ་དང་།རྟ་ལོའི་ལོ་མཇུག་ཏུ་ཡང་བསྐྱར་ཁྲོ་སྐྱབས་ཐུགས་ཆེ་ཆེན་པོ་བསྐོར་སར་ཕེབས་ཡོད་འདུག་པ་དང་།དེ་དང་རྗེས་འབྲེལ་ལུག་གི་ལོར་མུ་མཐུད་མདོ་མཁྱེན་བརྩེ་དང་མཉམ་དུ་དེང་གི་རྔ་བ་རང་སྐྱོང་ཁུལ་གྱི་ས་ཁུངས་སུ་དུས་ངེས་ཅན་བཞུགས་པ་སོགས་ལ་བསམ་ན་སྐབས་དེར་རྐང་ཐང་གི་འགྲུལ་བཞུད་ཁོ་ནས་དགོང་ལོ་ཉི་ཤུ་ནས་དེ་ཙམ་ཕེབས་ཟིན་ན།ཁོང་གི་སྐུ་ཚེ་ཧྲིལ་པོའི་ཞབས་ཐང་གི་འགྲུལ་བཞུད་ཀྱི་རྗེས་ཤུལ་འཚོལ་རྒྱུ་ནི་ཧ་ཅང་དཀའ་ཁག་ཅན་ཞིག་ཀྱང་ཡིན་ངེས།ཁོང་ནི་དགོང་ལོ་མཐོན་པོར་སོན་པའི་བར་དུ་ཡང་མཛད་སྤྱོད་དེ་ག་རང་རྒྱུན་བསྐྱངས་གནང་བ་རེད།འོན་ཀྱང་།དཔལ་སྤྲུལ་རིན་པོ་ཆེས་སྐུ་ཚེ་སྨད་ཀྱི་བཞུགས་ཡུལ་གཙོ་བོ་དེ་ནི་ཐོག་མར་སྐུ་འཁྲུངས་སའི་རྫ་ཆུ་ཁའི་དགེ་གོང་ས་ཆའི་ཉིན་ལུང་ཞིག་ཏུ་ཡོད་པའི་དཀར་ཆུང་སྐོ་འོར་ཞེས་པའི་འབྲོག་མཚེར་དེ་ཉིད་ཡིན་པ་དང་།མཐར་སྐུ་གཤེགས་སའང་ས་ཆ་དེ་ཉིད་རེད།གུས་པའང་ཐེངས་ཤིག་ཆེད་དུ་བྱང་ཆུབ་སེམས་དཔའ་དཔལ་སྤྲུལ་རིན་པོ་ཆེའི་སྐུ་འཁྲུངས་ས་དང་ཆོས་འཁོར་བསྐོར་ས་མཛད་པ་ཐ་མ་མྱ་ངན་ལས་འདས་པའི་གནས་གསུམ་ཀ་ཡིན་པའི་ས་མིག་དེར་ཕྱིན་ནས་སྨོན་ལམ་བཏབ་པ་ཡིན།